Duolingo nun ankaŭ por franclingvanoj
#000000
Ĵus estis lanĉita franclingva kurso pri Esperanto en la populara lingvolerna retejo Duolingo. Jam pli ol 2 400 personoj aliĝis al la kurso. Sume en la kvar diverslingvaj kursoj de Duolingo nun estas proksimume 730 000 aktivaj lernantoj de Esperanto.
#000001
La unua paĝo de la kurso por franclingvanoj.
#000002
La unua kurso de Esperanto en Duolingo estis tiu por anglalingvanoj. Ĝi estis lanĉita la 28-an de majo 2015, do ĝi ekzistas jam de pli ol kvin jaroj, kaj jam proksimume 1,6 milionoj da homoj aliĝis al ĝi.
#000003
Kompreneble la plej multaj aliĝintoj neniam finas la kurson, kaj malmultaj el tiuj, kiuj ja finas ĝin, efektive poste aktive ekuzas Esperanton. Tamen jam ekzistas multaj esperantistoj, kiuj venis al la movado ĝuste tra Duolingo.
#000004
Ĝuste nun laŭ la publika statistiko de Duolingo estas proksimume 284 000 aktivaj lernantoj en la anglalingva kurso. En la hispanlingva kurso, kiu estis lanĉita fine de 2016, nun estas proksimume 231 000 aktivaj lernantoj. La portugallingva kurso estis lanĉita en majo 2018, kaj nun havas proksimume 212 000 aktivajn lernantojn.
#000005
Meze de julio estis lanĉita la kvara Esperanto-kurso en Duolingo, tiu por franclingvanoj. Jam nun la provversio havas pli ol 2 400 aktivajn partoprenantojn. Pri ĝia realigo laboris Axel Rousseau kaj Emmanuelle Richard, kiuj jam de longe okupiĝas pri projektoj rilataj al instruado de Esperanto.
#000006
– Ekzemple, ni respondecas pri alia interreta kurso por francparolantoj. Tiu ĉi kurso ricevas ĉirkaŭ 50 novajn lernantojn ĉiumonate. Ĉiu lernanto estas helpata de libervola korektanto. Ni ankaŭ reeldonis plurfoje la libron Metodo 11. Pro nia sperto tiu-teme, Ruth Kevess-Cohen kontaktis nin pasintan oktobron por scii, ĉu ni pretus respondeci pri la Duolingo-kurso por francparolantoj, rakontas Axel Rousseau.
#000007
La duopo senhezite akceptis la taskon, ĉar la francaj esperantistoj de longe atendas la aperon de franca versio de la kurso, Axel Rousseau diras. En februaro ili partoprenis retan kurson de Duolingo pri la sistemo kaj pri verkado de kursoj por Duolingo.
#000008
– Post kelkaj pliaj semajnoj, ni finfine povis eklabori. Tiu eklaboro koincidis kun la tutlanda kvaranteno. Eĉ se multaj personoj hejme laboris, ni tamen havis pli da libera tempo. Ni fulme laboris. La redaktilo de Duolingo ebligas aldoni novan kunlaboranton post ĉiuj 20 procentoj de finita laboro. Do, eĉ komencante duope, la teamo iom post iom pligrandiĝis. Ni finis la kurson kvinope. Kaj ĉiutage, ĉiuhore eĉ, ni interrilatis kaj diskutis pri la plej taŭga maniero traduki la frazojn de la originala kurso verkita.
#000009
La franca versio de la kurso estis preta komence de majo, sed pro diversaj ŝtupoj en la procezo de Duolingo daŭris pli ol monaton antaŭ ol ĝi povis esti publikigita. La 15-an de julio aperis la provversio.
#000010
– Tiu provversio ebligas al homoj aliĝi al la kurso, sekvi ĝin por raporti cimon aŭ plibonigendaĵojn. Kompreneble, dum tiu periodo, ni devas plulabori por konsenti aŭ rifuzi la rimarkojn de la uzantoj. Ni kompreneble invitas ĉiujn esperantistojn kiuj parolas la francan, aliĝi al la kurso por helpi nin plibonigi ĝin.
#000011
La provversio estos aprobita kiel fina versio, kiam ĝia kvalito estos konfirmita – kiam sufiĉe da lernantoj estos finintaj ĝin sen raporti tro da problemoj.
#000012
Esperanto furoras en renkontiĝejo de Duolingo
Pli ol 400.000 lernantoj ĉe jubileanta Duolingo-kurso
#000013
Alklaku por kunhavigi ĉe Twitter(Malfermiĝas en nova fenestro)Alklaku por kunhavigi ĉe Facebook(Malfermiĝas en nova fenestro)Alklaku por kunhavigi per Telegramo(Malfermiĝas en nova fenestro)
#000014
Indas aldoni, ke ne multe da lingvoj franclingvanoj povas lerni per Duolinguo : la uson-anglan, la hispanan, la germanan, la italan, la Brazil-portugalan kaj nun Esperanton. Alivorte, en Duolinguo franclingvanoj ne povas lerni la araban, la ĉinan aŭ la rusan, sed ja povas lerni Esperanton.
Mi esperas, ke aperos multe da novaj Esperantlingvanoj en Francujo!
#000017
Indas eble aldoni, ke Esperanto apartenas nun al la nur ses lingvoj, kiujn Duolingo ofertas en almenaŭ kvar lernolingvoj. Temas pri la angla (nun en proks. 22 lingvoj; prepariĝas en pliaj proks. 6), la germana (nun en 9 lingvoj, prepariĝas en du pliaj), la franca (nun en 8 lingvoj; prepariĝas en 2 pliaj), la hispana (nun en 7 lingvoj; prepariĝas en unu plia) kaj la itala, kiun eblas lerni en nun 5 lingvoj, dum oni preparas unu plian lernolingvon. (Prenu ĉiujn nombrojn proksimume, eble mi miskalkulis aŭ ion forgesis.) Tiurilate ni do povas ĝoji pri bela sesa loko kompare kun aliaj lingvoj; rilate la nombron de lernantoj ni tamen eĉ sume pri ĉiuj lernlingvoj troviĝas ĉe loko 25 aŭ simile.
#000018
Post Esperanto sekvas tiurilate la sveda, la portugala kaj la rusa (ĉiuj en tri lingvoj; prepariĝas kurso por la sveda en la rusa). La japanan oni ofertas en du lingvoj (angla kaj ĉina). Proksimume ĉiuj aliaj lingvoj estas ofertataj en nur unu aŭ du lernlingvoj.
#000019
Unu plian fojon montriĝas ke Esperanto ne senkaŭze nomiĝas "internacia lingvo", lingvo kiu estas iomete ŝatata relative simile en multaj lingvoregionoj.
#000020
En svislando oni lernas Esperanton per la anglalingva versio de duolingo. Chu vere ne eblas lerni Esperanton per la germana ?
#000021
Nu, eblas per lernu.net. Sed verŝajne Duolinguo ne ankoraŭ planis Esperanto-kurson por germanlingvanoj.
#000022
Kiu estos la kvina lingvo?
#000023
Aliĝi al 400 aliaj abonantoj
#000031